《翠孤至渚宫寄座主相公》
唐代·曹邺

万里一孤舟，春行夏方到。骨肉尽单羸，沉忧满怀抱。

羁孤相对泣，性命不相保。开户山鼠惊，虫声乱秋草。

白菌缘屋生，黄蒿拥篱倒。对此起长嗟，芳年亦须老。

恩门为宰相，出入用天道。忽于摧落间，收得青松操。

全家到江陵，屋虚风浩浩。中肠自相伐，日夕如寇盗。

其下有孤侄，其上有孀嫂。黄粮贱于土，一饭常不饱。

天斜日光薄，地湿虫叫噪。惟恐道忽消，形容益枯槁。

古人于黄雀，岂望白环报。奉答恩地恩，何惭以诚告。

作者简介：曹邺（约816～875），字业之， 一作邺之，桂州（今广西桂林阳朔）人。晚唐诗人。 与刘驾、聂夷中、于濆、邵谒、苏拯齐名，而以曹邺才颖最佳。曹邺曾担任吏部郎中（唐）、洋州刺史（唐）、祠部郎中（唐）等职务。